הוועדה המיוחדת לפניות הציבור, כנסת 23, פרוטוקול מספר 37, 2020-11-30 11:10

יעקב טסלר: שלום לכולם בוקר טוב.

יעקב טסלר: ידידי ח"כ אליהו ברוכי, מי שמשתתף פיזית כאן בוועדה ואלה שנמצאים בזום.

יעקב טסלר: הנושא שלנו היום הוא היעדר מנגנון שבת במערכת משאבות מים במפרט הפרוייקטים של "מחיר למשתכן".

יעקב טסלר: מחיר למשתכן עושים דברים נפלאים.

יעקב טסלר: התחילו לראות איך אפשר לבוא ולסייע לזוגות צעירים, משפחות ברוכות ילדים ואני לא יודע לומר בדיוק כי זה לא הנושא שלנו היום ואולי נשמע בהמשך, כמה נבנו, כמה נמצאים בבניה, כמה אוכלסו, מה עוד מתוכנן, זה על הדרך חשוב לי לשמוע ולדעת.

יעקב טסלר: אבל יחד עם זאת יש נושא מסוים שהגיע לוועדה, המון פניות מהציבור, שהייתי מגדיר כך, זכו בדירה שהם יכולים להתגורר בדירה רק בימות החול.

יעקב טסלר: בשבת הם לא יכולים.

יעקב טסלר: פיזית הם יכולים לישון, אבל לגור בדירה זה לא רק לישון, זה גם להשתמש בכל מיני שירותים שקשורים למים, אם זה לפתוח ברז ולשתות, לא לכולם יש מים מינרליים, לא לכולם יש את התקציב לקנות, וכנ"ל בדברים אחרים.

יעקב טסלר: מה שקורה בשטח, טוב עשו שלקחו בחשבון – אני זוכר בצעירותי שגרנו בקומה רביעית, אז בשעות העומס בפרט בימי שישי, כשכולם התקלחו והשתמשו במים, אז היינו יכולים לחכות בתור והייתה רשימה בין כל השכנים באיזה שעה אתה תשתמש, באיזו שעה השני ישתמש, כך שיהיה זרם.

יעקב טסלר: אבל מצאו פתרון.

יעקב טסלר: היום אנחנו חיים בדור טכנולוגי ולכל דבר מוצאים פתרון, ויש דבר שקוראים לו משאבות מים, וזה באמת דבר מאוד נהדר שנגמרה הסאגה של בעיות לחץ במים וזה נותן לכל אחד את המענה.

יעקב טסלר: אבל יש בעיה עם הרבה תושבים במדינת ישראל שהם לא יכולים להשתמש.

יעקב טסלר: המשאבה עובדת עם חיישנים, בטכנולוגיה שיש, והם לא יכולים להשתמש.

יעקב טסלר: לכן אנחנו צריכים לראות איך אנחנו פותרים את הבעיה, איך אנחנו יכולים לאפשר לאלה שכבר גרים היום בבניינים האלה ולעתיד, אלה שבבניה ואלה שיבנו בעתיד, שיהיה מנגנון.

יעקב טסלר: אני לא איש מקצוע ולא יודע בדיוק איך מביאים את הפתרון לדבר הזה, אבל מה שאני יודע לומר לכם חברים הוא שישנם פתרונות.

יעקב טסלר: והפתרונות, עד כמה שהבנתי ועד כמה שהתעמקתי, הם בעלויות לא גבוהות.

יעקב טסלר: אני יחד עם חברים הגשנו הצעת חוק בנושא של משאבות המים, להתקין משאבות מים שיהיו רק במנגנון עם היתר, כמו שכולנו יודעים במעליות שבת יש את הדבר הזה.

יעקב טסלר: כמובן שאני לא אומר לאחד שגר, לדוגמה, לא שבאילת אין שומרי שבת, אבל גם לבנות את זה עם קריטריונים למי אנחנו יכולים לחייב, את מי לא יכולים לחייב.

יעקב טסלר: אבל ממה שאני מבין, ואפנה מיד לנציג משרד השיכון, שבחוזה שנעשה בין משרד השיכון והקבלנים הם מחויבים לפי חוזה, ובמפרט שעושים איתם, לא מופיע הסעיף הזה.

יעקב טסלר: עם כל הרצון הטוב שיש לקבלן ואין לו בעיה לעשות את זה, אין לו בעיה להכניס את הפתרון, הוא כבול.

יעקב טסלר: הוא לא יכול.

יעקב טסלר: אני אישית לא מבין איפה הקושי, מה הבעיה לעשות שינוי, בפרט שלא מדובר במיליארדים.

יעקב טסלר: ואפילו שכן היה מדובר בהרבה כסף, כמו שציינתי בראשית דבריי, שאנחנו לא יכולים מצד אחד להביא פתרון רק לימות החול ולא לשבת.

יעקב טסלר: אני רוצה לפנות לאריאל רוזנברג, מנהל אגף בכיר שיווק במשרד הבינוי והשיכון.

אריאל רוזנברג: שלום וברכה.

אריאל רוזנברג: קודם כל הנושא באמת חשוב ומשמעותי ובסוף כפי שאמרת, הדירה צריכה לשרת את מי שאמור להתגורר בה.

אריאל רוזנברג: כלומר אם מישהו נמנע, בין ממגבלה פיזית ובין אם ממגבלה הלכתית, אז הוא לא יכול להשתמש בדירה שלו.

אריאל רוזנברג: אין ספק שחוויית השימוש נפגעת או בלתי אפשרית.

אריאל רוזנברג: בואו נדבר על הרקע המכרזי של מחיר למשתכן.

אריאל רוזנברג: מחיר למשתכן היה בכל רחבי הארץ, באמת מקרית שמונה ועד אילת, ממש מאות פרויקטים, ובסך הכל יש הרבה מאוד דברים טובים להגיד על הפרויקט הזה.

אריאל רוזנברג: אבל בואו נדבר על המסגרת המכרזית.

אריאל רוזנברג: בעצם היזם, הקבלן, כאשר הוא ניגש למכרז כלשהוא במקום כזה או אחר הוא רואה מפרט מחייב כחלק מהנתונים שיש מול עיניו, יש את עלויות הקרקע, הוצאות הפיתוח, וכן את ההצעה שהוא שם במכרז ואומר 'כמה אני מוכן לשלם המחיר הנמוך ביותר למ"ר בנוי', ויחד עם זאת מרכיב מאוד משמעותי בתוך המכרז שאי אפשר לסטות ממנו, למעשה זה המפרט המחייב.

אריאל רוזנברג: במפרט המחייב יש מרשם ארוך של הרבה מאוד דברים שהוא אמור להקים, אמור לתת לטובת הזוכים, איזה סוג כלים סניטריים, איזה גודל מטבח, מה שטחי החדרים, שטח הדירה וכן הלאה, הרבה מאוד מפרטים ובין השאר יש גם צביון חרדי, יש מפרט שמיועד למכרזים שמונחים בשכונות שמוגדרות מראש בצביון חרדי למשל רמת בית שמש ד' או הר יונה, רכסים, מקומות מסוימים, אין טעם למנות את כולם, מספר מקומות בארץ.

יעקב טסלר: מה כלול במפרט?

אריאל רוזנברג: במפרט כלולים הרבה מאוד רכיבים, הרבה מאוד דברים שביניהם גם הנושאים, שוב, כלים סניטריים וחרסינה, אבל פחות מתייחסים לנושא של צינורות או משאבות אבל יש כן נושאים, כל מה שמשרת את הבית.

אריאל רוזנברג: אין התייחסות, לפחות במפרטים הקיימים, לנושא משאבות שבת.

אריאל רוזנברג: אם אני זוכר נכון, ואני יכול לבדוק את זה תוך כדי שאני מדבר, לדעתי גם במפרט של הצביון החרדי אין התייחסות למשאבות שבת, משאבות שיכולים להשתמש גם בשבת, וזה נושא שחשוב להעלות לעתיד לבוא.

אריאל רוזנברג: עכשיו אני אשים את הדברים על השולחן.

אריאל רוזנברג: לגבי המכרזים הקיימים, המפרטים הקיימים, מאוד קשה עד בלתי אפשרי מבחינה משפטית בעצם להגיד במכרז X או בהגרלה X שבה אין את הדבר הזה, להגיד ליזם או לזוכים, בואו נוסיף נושא כזה או אחר.

אריאל רוזנברג: בין אם זה חיבור - - -

קריאה: אנחנו יודעים את העלויות של דבר כזה?

אריאל רוזנברג: אז העלויות הוא נושא שיש בו משמעות אבל בעצם גם אם היו אומרים לנו שזה עולה שקל וחצי, שכמובן זה משמעותי אם זה שקל וחצי או 20,000 שקל - - -

יעקב טסלר: תמשיך בבקשה.

אריאל רוזנברג: אני אומר, זה פחות משמעותי כי כרגע בעצם היזם, זה אחד מהיתרונות של מחיר למשתכן.

אריאל רוזנברג: אני אומר את זה על השולחן.

אריאל רוזנברג: אחד היתרונות המשמעותיים של המחיר למשתכן הוא שזה המפרט.

אריאל רוזנברג: הזוכה לא יכול לבקש ממנו לשדרג את המטבח והזוכה לא יכול לבקש ממנו להוסיף או להוריד דברים, כמעט ב-100%, זה המפרט - כזה ראה וקדש, בהקשר הזה, ובעצם היזם צריך למסור את הדירות כמות שהם.

אריאל רוזנברג: יכול להיות שיום אחרי מסירת הדירה יבוא הזוכה ויגיד 'לא מתאים לי המטבח הזה, מה שהצעתם במטבח או באמבטיה לא מספיק טוב לי, אני רוצה לשדרג', ואז אהלן וסהלן.

אריאל רוזנברג: יום אחרי שקיבלת את המפתחות לדירה אתה יכול לעשות מה שאתה רוצה ולתקן.

אריאל רוזנברג: על פניו זו דרך המלך.

אריאל רוזנברג: לתקן, גם אם זה ייראה לכם אולי כצעד שהוא בדיעבד, אי אפשר לתקן תוך כדי המכרז או תוך כדי הבניה משהו שהוא לא מופיע במפרט.

אריאל רוזנברג: אפשר לפנות לוועדת מכרזים, שוב, יש פה את מורן שהוא נציג בכיר מרמ"י שיכול לדבר על זה אולי, אבל בסוף ועדת המכרזים של רמ"י, זו שפרסמה את המכרז, לא יכולה לאשר משהו שסוטה מהמכרז, אלא אם כן הגיעו אליה בקשות מסוימות והוועדה ראתה לנכון לתקן את המכרז או את המפרט וכן הלאה.

אריאל רוזנברג: כלומר גם אם נרצה להגיע לתוצאה מסוימת, התוצאה הזאת צריכה לעבור דרך ועדת המכרזים.

אריאל רוזנברג: עוד פעם, לא אתן כאן את הפתרון, אבל היא תהיה בהסכמה מלאה של היזם ושל הזוכים ולראות שמאשרים, יכול להיות שיש תשלום כזה או אחר, לאשר את התשלום הזה וכן הלאה.

אריאל רוזנברג: כלומר כרגע אי אפשר להתערב במפרטים קיימים, אפשר לדבר אולי לעתיד לבוא איך מתקנים את זה במפרטים עתידיים, וגם כן, האם עושים את זה כמשהו שבכל המכרזים או רק במכרזים בצביון חרדי או רק בהסכמה של אחוז כזה או אחר.

אריאל רוזנברג: אלה דברים שלא התעסקנו איתם, לא רק בנושא של מפרטים שיתנו פתרונות הלכתיים אלא בכלל.

אריאל רוזנברג: האם פתאום כל הדיירים רוצים שיהיה חיבור לגז במרפסת, ונניח שזה לא חלק מהמפרט, האם אפשר לעשות כזה דבר כן או לא, וככל ש- - -

יעקב טסלר: לפני שנשמע את החברים, נשמע ממורן, כמו שאמרת, אבל אני רוצה להתמקד לא במצב העכשווי, אלא לעתיד לבוא.

יעקב טסלר: שמעתי משפט שאומר 'אולי אפשר'.

יעקב טסלר: למה רק אולי?

אריאל רוזנברג: עוד פעם, אני לא קובע מסמרות.

אריאל רוזנברג: כשאני אומר 'אולי אפשר' אני אומר אם זה נכון או לא נכון.

יעקב טסלר: אם זה נכון, וזה נכון, כפי שציינת שכשזוכים בדירה צריכים לתת את האפשרות לבוא ולהשתמש בדירה והוא לא יכול להשתמש בדירה, זה ממש לא כמו הדוגמה שהבאת שרוצים גז במרפסת.

יעקב טסלר: אחד ירצה משהו אחר.

יעקב טסלר: פה בהלכה, הוא לא יכול להשתמש.

יעקב טסלר: זה לא מותרות או משהו מעבר שהוא רוצה קרמיקה מסוימת או שהוא רוצה משהו שיהיה לו יותר קל.

יעקב טסלר: הוא לא יכול להשתמש.

יעקב טסלר: הוא קיבל דירה רק לימות החול.

שלמה קרעי: זה כמו שתבנו בניין בלי מדרגות, רק עם מעלית שצריך - - -

יעקב טסלר: ממש כך, כמו שהביאו מעליות שבת, כך גם פה.

יעקב טסלר: המצב העכשווי, אני מבין שזה לא בדיוק בידיים שלכם, אני לא נכנס כרגע למה, נראה בוועדת מכרזים איך אנחנו יכולים לפתור את הבעיה וצריכים לפתור את הבעיה.

יעקב טסלר: אבל אני מגיע ודורש יחד עם כל החברים, לעתיד לבוא להכניס.

יעקב טסלר: אני רוצה לשאול אותך, יש את הצביון החרדי, מי קבע מה צריך להיות בתוך הצביון החרדי?

יעקב טסלר: אני שואל את עצמי למה הנושא של משאבות המים לא נכנס בצביון החרדי?

אליהו ברוכי: גם דתי לאומי.

אליהו ברוכי: בכל מקום זה נמצא.

אליהו ברוכי: אני רוצה להגיד לך משהו אחד, הציבור מודע לנושא של מעלית שבת, אזרח יודע שאסור ללחוץ על הכפתור.

אליהו ברוכי: על הנושא של השימוש במים שהציבור בכלל לא מודע לזה, הוא לא יודע את זה וכשהוא בסוף בא ורוצה לעבור משם דירה, הוא גם לא יכול למכור את הדירה לאדם דתי אחר.

אליהו ברוכי: אתה פוגע גם בקניין שלו.

אליהו ברוכי: אתה כובל אותו, בלי שהוא יודע, בלי שהוא מודע לנושא בכלל, אתה מדיר אותו משימוש בנכס, אתה פוגע לו בזכות הקניין.

אליהו ברוכי: למה?

יעקב טסלר: אני רוצה לציין שהצביון החרדי, מה שאני יודע לומר זה מרפסות סוכה וכדומה.

יעקב טסלר: הסיפור של שבת, משאבות המים אוריאל, זה לא חרדי.

יעקב טסלר: אני לא יודע לומר לך בדיוק את האחוזים, רוב האחוזים במדינת ישראל שומרי שבת והם מעוניינים בדבר הזה אחרת הם לא יכולים להתקיים.

יעקב טסלר: כמו שח"כ קרעי אמר הרגע, בונים בניין בלי מדרגות, הוא לא יכול להשתמש ותוקעים אותו בדירה כל השבת.

יעקב טסלר: לכן צריכים לתת את הדעת לעתיד לבוא, למצוא את הפתרון עכשיו.

יעקב טסלר: אם אתה יודע לומר שכרגע יש בעיה, המפרט קיים, הייתה ועדת מכרזים, מה לעשות, צריכים לראות איך פותרים את המצב העכשווי מבחינה משפטית, אבל במכרזים הבאים, מה השאלה?

יעקב טסלר: חייבים להכניס את זה.

יעקב טסלר: צריכים לעשות קריטריונים מסוימים, אני מסכים איתך.

יעקב טסלר: ואני לא נכנס כרגע איך לעשות את זה, באילו תנאים, האם יכלול את הכל או לא יכלול את הכל, באיזו צורה, לא יודע לומר לך.

יעקב טסלר: אבל ה-א'-ב' שנבין, שמהיום והלאה זה חייב להכנס למפרט.

יעקב טסלר: כמו שמדברים על כלים סניטריים ודברים אחרים שנמצאים בפנים.

יעקב טסלר: זה כמו שאתה מביא לו דירה בלי כיור, בלי ברז.

יעקב טסלר: ח"כ קרעי בבקשה.

שלמה קרעי: תודה אדוני.

שלמה קרעי: מאוד קצר.

שלמה קרעי: אני חושב שהעניין הזה זו תקלה חמורה של מי שהוציא את המכרזים האלה ולא חשב על העניין הזה.

שלמה קרעי: לא ייתכן שמחיר למשתכן שיש בנתיבות באופקים, בפריפריה, רובנו שומרי מסורת ואם אנשים היו יודעים שכשהם פותחים את הברז זה כאילו שהם מדליקים את האור בשבת, הם לא היו נכנסים לדירה הזאת בכלל.

שלמה קרעי: אתם מעמידים אותם במצב לא טוב וגרוע וחמור מאוד.

שלמה קרעי: אני חושב שגם מה שהיה עד היום, חייבים לתקן.

שלמה קרעי: חייבים שהמדינה תשתתף ותחליף את המשאבות, לא צריך שיהיה משהו מהדרין לפי הבד"צ, אבל צריך להיות משהו מינימלי שפתיחת ברז בשבת לא תהפוך להדלקת חשמל בשבת.

שלמה קרעי: וזה בוודאי לעתיד לבוא, וגם למה שקרה עד עכשיו, חייבים לתקן.

שלמה קרעי: יש את מכון צומת ומכונים נוספים, הם מכונים שבדרך כלל מוצאים את הפתרונות האלה בין תורה מדע וטכנולוגיה, וצריך לעשות את החיבור הזה.

שלמה קרעי: חבל שלא נעשה עד עכשיו, וכדאי שיהיה גם לעתיד לבוא וגם לתקן את הקיים.

יעקב טסלר: תודה.

יעקב טסלר: אריאל אתה רוצה להוסיף משהו?

יעקב טסלר: אתה או-טו-טו עוזב את הדיון.

אריאל רוזנברג: נמצא כאן גם מורן, שמכיר היטב וגם את שרית ולידור מהלשכה המשפטית ומאגף השיווק שמכירים היטב ונשארים יחד אתכם פה.

אריאל רוזנברג: כל עוד אני יכול להיות אתכם אני כאן.

אריאל רוזנברג: הנושא הוא חשוב.

יעקב טסלר: תודה.

יעקב טסלר: מורן בבקשה.

מורן גליקשטיין: בגדול כפי שכולם הבינו הנושא חשוב, ועוד כשראיתי את הזימון לוועדה, כבחור דתי שגר בבניין של 15 קומות אני מבין את הסוגיה.

מורן גליקשטיין: בשעתו אם אני לא טועה כשאנחנו עברנו לבניין עשינו בדיקה עם מכון צומת.

מורן גליקשטיין: אני בהחלט חושב שצריך לעשות חשיבה.

מורן גליקשטיין: נשב עם משרד הבינוי והשיכון אחרי כל הדברים שנאמרו פה ואנחנו נקיים דיון פנימי אצלנו בעקבות כל מה שנאמר פה.

מורן גליקשטיין: זה בהחלט מצריך חשיבה.

יעקב טסלר: אני שמח על מה שאתה אומר, אבל בוא תמקד אותי קצת.

יעקב טסלר: הבנתי מאוריאל שאתה יכול להחכים אותי, כרגע אני נמצא באותו סטטוס.

יעקב טסלר: אני כרגע מדבר על המצב הקיים, איך אנחנו פותרים את המצב הקיים.

מורן גליקשטיין: לגבי המצב הקיים, ראשית ועיקר יש לא רק מכרזי דיור במחיר למשתכן, בישראל יש הרבה סוגי מכרזים גם מכרזים של בניה רוויה שהם לא מחיר למשתכן, ויש גם מכרזים שכבר נסגרו ויש מכרזים שלא נסגרו.

מורן גליקשטיין: כמו שאריאל אמר, זה תפקידה של ועדת מכרזים במקרים כאלה, ואם רוצים אפשר כמובן לקיים שם חשיבה וישיבה בעניין.

לידור לוי בונן: אני רק אעיר שהיה דיון בוועדת מכרזים על הנושא הספציפי הזה שהיום אנחנו דנים בו, התקבלה החלטה שלא לאשר שינוי בתנאי המכרז בצורה רטרואקטיבית לאור הנימוקים שהיו בפרוטוקול.

לידור לוי בונן: אני ברשות

לידור לוי בונן: כם ארצה להתמקד במה שדנתם קודם עם אריאל - - -

יעקב טסלר: לידור, אני אשמח לקבל את הנימוקים.

לידור לוי בונן: זה לא מולי, אני ממשרד השיכון.

לידור לוי בונן: מורן אולי יוכל להוציא את הפרוטוקול.

יעקב טסלר: מורן, מי שיש לו את הגישה לקבל את זה, אם תוכל לשלוח את זה.

מורן גליקשטיין: אני לא מכיר, אני יכול לבדוק את זה ולשאול.

לידור לוי בונן: הנושא באופן עקרוני פה במקרה הזה, לא הייתה הסכמה ולכן - - - כוועדת מכרזים על מלוא הרוכשים.

לידור לוי בונן: אני אסביר על השאלה.

לידור לוי בונן: אני מאוד מתחבר לעניין שכאשר אנחנו עוסקים במכרזים לצביון חרדי אין שאלה והנושא הזה צריך להכנס.

לידור לוי בונן: העלויות, אני לא רוצה לנקוב בסכומים, אני לא איש מקצוע לעניין הסכומים, אבל העלויות הן ככל הנראה לא גבוהות.

לידור לוי בונן: אנחנו מדברים על סכומים נמוכים.

לידור לוי בונן: עולה שאלה שניה, השאלה השנייה האם נכון לחייב בכל מכרזי הקרקע של רשות מקרקעי ישראל התקנת משאבה כאמור, כאשר חלק מן הציבור לא משתמש, והאם קיימת אפשרות שהיא לא יקרה יותר להתקין את אותה משאבה או את אותו פתרון הלכתי לאחר קבלת החזקה בדירה.

לידור לוי בונן: כלומר אם העלות לרוכש היא לצורך הדוגמה 2,000 שקלים, אם הוא משלם את זה מראש לקבלן והקבלן יעשה לו את זה, העלות היא 2,000 שקלים.

לידור לוי בונן: או אם העלות לרוכש לאחר קבלת החזקה היא אותה עלות, אז אולי לא נכון לחייב את זה בכל המכרזים ש - - - צביון חרדי.

אליהו ברוכי: אתה מבין שאתה מדיר ציבור גדול מאוד משימוש במאות של דירות, אולי אלפים.

אליהו ברוכי: כל אחד צריך מראש להכנס לבדוק האם זה שייך או לא שייך, האם יש אפשרות להשתמש במים או שאין אפשרות.

לידור לוי בונן: כמובן שפתרון הלכתי יהיה.

לידור לוי בונן: השאלה מה העלות של זה לפני או אחרי מעשה.

לידור לוי בונן: יש לנו הרבה מקומות, אריאל ציין את זה קודם, בעניין מטבחים, יש אנשים שמבקשים חלק עליון למטבח, במכרזי מחיר למשתכן המכרז הוא בסיסי, הוא מכרז מינימלי.

לידור לוי בונן: אין לנו חלק עליון במטבח במכרזי מחיר למשתכן.

לידור לוי בונן: אדם שרוצה מטבח יותר - - -

אליהו ברוכי: ברז מים יש?

לידור לוי בונן: ברז מים יש.

אליהו ברוכי: יפה מאוד.

אליהו ברוכי: מים זורמים יש?

אליהו ברוכי: לציבור גדול יום אחד בשבוע סגרת לו את המים.

קריאה: לידור, המנגנון לשבת הוא פרטני או שהוא לכל הבניין?

לידור לוי בונן: הוא פרטני - - -

אליהו ברוכי: יושב פה נציג של מכון צומת ואומר שלא קיים פרטני, הפרשי העלויות גבוהים מאוד.

אריאל רוזנברג: ההתקן הוא לכל הבניין.

מנחם פרל: בזמן תכנון הדירה - - -

יעקב טסלר: רק שניה ברשותך.

יעקב טסלר: אריאל, לפני שאתה הולך תאותת לי.

יעקב טסלר: רציתי לשאול אותך משהו.

מנחם פרל: אני ממכון צומת.

מנחם פרל: בזמן תכנון הדירה, כשהבניין נבנה עם משאבות שמתאימות לשומרי שבת, הפער במחיר הוא בין 0 לבין שולי ביותר.

מנחם פרל: כשאדם כבר נכנס לדירה, מדובר במשאבות שהן לכל הבניין.

מנחם פרל: א.

מנחם פרל: צריך לקבל הסכמה מכל או מרוב חברי ועד הבית, אני לא יודע מה החוק מחייב.

מנחם פרל: וב.

מנחם פרל: העלויות הן בסדר גודל אחרי לגמר.

אריאל כהן: אני מ'משמרת השבת'.

אריאל כהן: זה בין פי 3 ל-לא ישים.

אריאל כהן: היו בניינים אפילו בתוך בני ברק שיותר משנתיים התעסקתי לנסות לסדר את זה, וזה כמעט בלתי ישים אחרי הבניה לעשות את זה.

אריאל כהן: זה מאוד קשה.

יעקב טסלר: עו"ד לידור, אני חושב שאנחנו לא חושבים נכון במה שאנחנו מדברים פה ואסביר את עצמי.

יעקב טסלר: אתה אומר שצריכים לראות את הדרך איך, אם אנחנו יכולים לחייב או לא יכולים לחייב.

יעקב טסלר: תאמר לי בבקשה, כשאני זכיתי בדירה בקרית שמונה לדוגמה, ואני אדם חרדי, אני יכול לדרוש שיהיו לי שני כיורים או לא? איך זה עובד?

לידור לוי בונן: כרגע לפי המפרט התשובה היא לא.

לידור לוי בונן: אנחנו מבקשים במפרט שהקבלן יציע, לא שני כיורים, סליחה, שני כיורים לא, כיור כפול כן.

יעקב טסלר: אוקיי.

יעקב טסלר: מבחינתי זה נותן את המענה.

יעקב טסלר: אבל כיור אחד לא.

יעקב טסלר: מדוע במשאבת מים אני לא יכול לקבל את השירות הזה?

יעקב טסלר: מדוע?

לידור לוי בונן: אז אני אומר - - -

יעקב טסלר: יש עוד דבר, לפעמים אנחנו מבקשים משהו, יכולים לבקש משהו שהדייר שלא שומר שבת, זה עושה לו נזק מסוים מבחינת ההתקנה, בבית זה עושה לו איזה שהוא שינוי.

יעקב טסלר: אבל כאן זה לא עושה לו שום שינוי.

יעקב טסלר: למה זה אמור להפריע לו?

יעקב טסלר: אז על מה אנחנו מדברים?

יעקב טסלר: בגלל שזה עולה, כפי שאתה אמרת, בעלויות, אני גם לא יודע לומר מה הסכום, אבל עלויות ממש נמוכות, בשביל זה אנחנו עושים עסק לבוא ולומר - - - דבר שני, יש לי גם בעיה, אני לא יכול לציין כשאתה בונה לצורך העניין, אריאל דיבר קודם על בית שמש, אז אנחנו יודעים שבבית שמש ברמה ד', שלשם מגיע ציבור חרדי, אבל יש המון המון, אלפים, במדינת ישראל שהם שומרי מסורת ושומרי שבת, אחד שגר באופקים, בפריפריה, לא משנה, בכל מדינת ישראל.

יעקב טסלר: איך אנחנו יכולים לתת לו מענה?

יעקב טסלר: הוא לא קנה דירה בצביון חרדי.

יעקב טסלר: אבל הוא שומר מסורת.

יעקב טסלר: הוא עושה קידוש כל שבת בלילה, הוא משתמש בפלטת שבת.

יעקב טסלר: הוא לא מודע לזה שיש לו את הבעיה הזאת.

יעקב טסלר: הוא לא מודע.

יעקב טסלר: אבל אם הייתי אומר לו מראש או מישהו היה אומר לו, אתה יודע, כמו שציינו פה קודם, זה שאתה פותח את הברז זה כמו שאתה מדליק אור בשבת.

יעקב טסלר: אז זה שאנחנו לא יכולים למקד את זה, זה בעייתי.

יעקב טסלר: זה לא משהו מוגדר.

יעקב טסלר: מרפסת סוכה לצורך העניין, מישהו אומר 'אני לא רוצה מרפסת סוכה, אם אני רוצה סוכה, אעשה למטה בחצר'.

יעקב טסלר: יש לי אלטרנטיבה.

יעקב טסלר: פה אין אלטרנטיבה.

יעקב טסלר: יש דברים שיש אלטרנטיבות, ובזה אין לי אלטרנטיבה.

יעקב טסלר: ברגע שאין לי אלטרנטיבה צריכים לתת את הפתרון הכולל לכל אזרחי מדינת ישראל.

יעקב טסלר: ובפרט, אני מציין, מה שאתם אמרתם ומה ששמענו מהאנשים הנכבדים שיושבים כאן, שבאמת העלויות לא גבוהות בעת הבניה, ולאחר הבניה העלויות נעשות גבוהות יותר, וצריך גם רשות מועד הבית, וכל הדברים הללו.

יעקב טסלר: למה אנחנו בדבר כל כך קטן?

יעקב טסלר: אני מתמקד לעתיד לבוא כפי שהציגו קודם, כרגע צריכים לראות איך אנחנו פותרים את הבעיה העכשווית.

יעקב טסלר: אבל אני חושב שהחשיבה לא כל כך נכונה.

יעקב טסלר: אנחנו מסנדלים.

יעקב טסלר: מצד אחד עושים דברים נפלאים, עוזרים לעם ישראל לבוא ולקבל דירה בתנאים כמה שהוא יכול לעמוד בכך, שתהיה לו קורת גג, מצד שני לא נותנים לו את האפשרות.

יעקב טסלר: אני חושב שהמשפט הנכון הוא זה דבר שאין אלטרנטיבה, בדבר שיש אלטרנטיבה, יכולים להתפשר.

יעקב טסלר: אין אלטרנטיבה.

יעקב טסלר: פשוט שמים בכלא בשבת את האנשים שלא יכולים להשתמש במים והם לא יכולים לעשות שום דבר.

יעקב טסלר: כמו שמבינים את זה במעליות שבת, אז מה, צריכים להגיע עד לחוקק חוק?

יעקב טסלר: התחלנו עם התהליך הזה ובע"ה נגיע לזה, אבל למה צריך להגיע עד שם?

מנחם פרל: אני חושב שזה יותר חמור ממעליות כי במעליות יש אלטרנטיבה, אפשר ללכת ברגל.

מנחם פרל: ומעלית היא באמת מקשה קצת על הציבור שלא שומר שבת.

מנחם פרל: פה אין אלטרנטיבה.

מנחם פרל: זה כמו מדי המים אגב, שעברו בחוק בשלוש קריאות לפני שנה וחצי, מדי מים דיגיטליים עברו בחוק.

מנחם פרל: זה בדיוק אותו דבר.

יעקב טסלר: נכון.

יעקב טסלר: כך אני רואה את הדברים.

מורן גליקשטיין: כבוד הרב, צריך לזכור שאם רוצים לפתור את הבעיה ברמה ארצית יש אחוזים מאוד גדולים של יחידות דיור בקרקע פרטית.

מורן גליקשטיין: זאת אומרת כרגע הדיון - - -

לידור לוי בונן: אני גם אוסיף על הנושא הזה, קודם כל ברשותכם ארצה להשיב.

לידור לוי בונן: כמובן הדיון כאן עוסק במחיר למשתכן.

לידור לוי בונן: זה לא סוד שמחיר למשתכן הסתיימה ביוני 2020, אין יותר מכרזים של מחיר למשתכן אז כל הדיבור על מחיר למשתכן זה שינוי רטרואקטיבי שכאמור הסברנו את הקשיים שבו.

לידור לוי בונן: לגבי העתיד לבוא, בתכנית החדשה, אם אנחנו יוצאים מנקודת הנחה שאין אלטרנטיבה והעלויות הן באמת כפי שציין נציג 'צומת' אפסיות ולא יכבידו על מחירי הדירות אז אנחנו כמובן נשקול את זה לא רק בצביון החרדי, אם וכאשר נצא לדרך עם תכנית חדשה, המשרד כמי שאחראי מטעם הממשלה על מפרט הבניה, ישקול באופן חיובי להכניס את זה למכרזים.

לידור לוי בונן: אני חושב שאריאל מכיר את הנושא - - -

אריאל כהן: אני אגיד לך בנקודה הזאת.

אריאל כהן: אני ממשמרת השבת, אני כאילו נציג של החרדים, בזום יש לנו נציגים של כמה מאות זוכי מחיר למשתכן באזורים חילוניים בהגדרה, בחריש, בשכונות בנתיבות שלא נבנו לחרדים, מאות אנשים שנמצאים בזום, נציגים של הפניות האלה, והם כאילו לא בהגדרה, הם בהגדרה חרדים, אבל זכו במקומות שבהגדרה הם לא חרדיים, אז גם לשם חייבים לתת פתרון.

אריאל כהן: הזכרת את נושא רכסים, יש עשרות אנשים ברכסים שעכשיו גרים בדירות שכל ערב שבת מכבים את המשאבה, מסכנים את הילדים שלהם בזה שלא יהיה להם כיבוי אש, אם תהיה שריפה, וזה קורה עכשיו ברחובות כמו חזון איש ברכסים, בזמן שאנחנו יושבים פה.

אריאל כהן: הם גרים שם כבר כמה חודשים.

אריאל כהן: יש בעיה שחייבים לטפל בה רטרואקטיבית.

אריאל כהן: זה לא רק מכאן ולהבא.

אריאל כהן: חייבים לפתוח את הראש ולמצוא לזה פתרון, כי יש פה בעיה אמיתית ומהותית.

לידור לוי בונן: הפתרון הרטרואקטיבי הרבה פעמים זה גם בידיים של המחוקק, כי אם כבר גרים בדירה ויש שם קבלן ואנשים גרים שם 4, 5, או 7 שנים ואין משאבות, אז כמובן שזה גם פתרון שהמחוקק צריך לשים את ידו.

לידור לוי בונן: אגב, היום התכנית היא דיור במחיר מופחת, של הרב ליצמן.

אריאל כהן: ושם יהיה מצב שבת במשאבות?

מורן גליקשטיין: אין התייחסות למשאבות.

מורן גליקשטיין: התכנית דיור במחיר מופחת הכוונה תכנית שיש בה שינויים מסוימים לתכנית דיור למשתכן.

מורן גליקשטיין: עדיין יש אותן דילמות.

מורן גליקשטיין: זה אותו מפרט טכני שמדברים עליו עכשיו.

מורן גליקשטיין: אני מציע אבל לידור, שאחרי הישיבה עכשיו נעשה ישיבה אצלנו ונדבר לגבי כל הדברים שנאמרו.

לידור לוי בונן: כל העתיד לבוא לגבי התכנית החדשה של הרב ליצמן השר, אנחנו כמובן נקיים דיון בשיתוף רשות מקרקעי ישראל ולגבי הנושא הזה של הכנסת המשאבות למפרט הכללי, לא רק למפרט הצביון החרדי.

לידור לוי בונן: למפרט הצביון החרדי אני חושב שאין שאלה, על הכללי, גם כאן אנחנו נעשה דיון מקצועי בשיתוף רשות מקרקעי ישראל ואני מאמין שאם נקודת המוצא היא שאין אלטרנטיבה אחרת, והעלויות, אני מניח שנכניס את זה למפרטים המחייבים.

יעקב טסלר: תודה לעתיד לבוא.

יעקב טסלר: חברים, בואו תעזרו לי.

יעקב טסלר: מה אני עושה עכשיו?

אריאל כהן: צריך לעניות דעתי לפחות להתיר לקבלן שרוצה לעשות ולשנות את המפרט, שהיועץ המשפטי של משרד השיכון יגיד לו 'מותר לך לשנות את המפרט בנושא המשאבות'.

אריאל כהן: יש קבלן שקוראים לו פרץ לוזון, דיברתי עם היועץ המשפטי שלו, והוא אמר לי שהם בונים שלושה פרויקטים בבית שמש, תוך כדי בניה, יש להם שני פרויקטים ברמה ד' ועוד פרויקט ברמה ג'.

אריאל כהן: הוא אומר לי 'אני רוצה לעשות שם משאבות כשרות, גיליתי את הנושא - - -

יעקב טסלר: מי נושא בעלויות?

אריאל כהן: הוא אומר לי 'העלות בהתחלה היא זניחה אז אני לא יודע, או שישלמו ישירות לחברת משאבות או שאני אספוג את זה על עצמי'.

אריאל כהן: יסתדרו עם זה.

יעקב טסלר: הבעיה היא לא כסף.

אריאל כהן: היועץ המשפטי של משרד השיכון אמר לו 'אסור לך לעשות את זה' ולכן הוא נמנע, שלושה פרויקטים.

אריאל כהן: רק הוא לבד שלושה פרויקטים בבית שמש.

יעקב טסלר: מי יכול להתייחס למה שהיהודי היקר אמר כאן?

יעקב טסלר: לבוא לחייב, הבנתי.

יעקב טסלר: מישהו מגיע ואומר 'אוקיי.

יעקב טסלר: אני מעוניין לתת את הפתרון' אי אפשר למצוא דרך איך לעזור לו?

יעקב טסלר: לעזור לו כדי שיעזור לנו?

יעקב טסלר: זה אבסורד.

לידור לוי בונן: אני לא מכיר את הפניה של פרץ לוזון.

לידור לוי בונן: מורן, אתם מכירים פניה כזאת אצלכם?

יעקב טסלר: לא נדבר ספציפית על פרץ לוזון.

יעקב טסלר: אני שואל שאלה כללית.

יעקב טסלר: תוך כדי בניה אי אפשר לבוא ולחייב.

יעקב טסלר: למה?

יעקב טסלר: יש מפרט, הלכה לתורה מסיני.

יעקב טסלר: אין מה לעשות.

יעקב טסלר: צריך לראות איך פותרים את זה.

יעקב טסלר: אבל אני שואל, כמו שהוא ציין, מגיע קבלן ואומר 'חברים, אני מבין את הבעיה, אני מתחבר לבעיה, אני רוצה לעשות לכם את זה'.

יעקב טסלר: לגבי הכסף, השכנים משלמים, הדיירים משלמים.

יעקב טסלר: לדוגמה.

יעקב טסלר: או שהקבלן אומר 'עליי'.

יעקב טסלר: למה?

יעקב טסלר: כובע.

יעקב טסלר: ואתה לא יכול - - -

אריאל כהן: זה בסביבות ה-3,000 שקל לבניין.

אריאל כהן: זה זניח.

יעקב טסלר: - - - אתה לא יכול, בגלל שהיה כתוב במפרט הארוך שאסור לך.

יעקב טסלר: נו באמת.

יעקב טסלר: זה כנראה משהו משפטי.

יעקב טסלר: אני לא משפטן.

מורן גליקשטיין: כבוד הרב, אני חושב שעל מנת שיהיו גם תשובות כמו שאתה אומר, ברוח נכונה וטובה, וכדי שיהיה דיון מעמיק, ולא שליפה שלי כרגע בדיון שאני מבין את הצורך ואת הקושי של הציבור הדתי הלאומי והציבור החרדי ושומרי המסורת במדינת ישראל, אני מציע שנעשה דיון מהיר עם משרד השיכון וועדת המכרזים שלנו ונדון על הנושא.

מורן גליקשטיין: אני לא יודע להביא תוצאות עכשיו שמחייבות את רשות מקרקעי ישראל בישיבה עכשיו בוועדה ואני מניח שגם לא לידור יודע לתת עכשיו תשובה שמחייבת.

מורן גליקשטיין: אז כדי לכבד את הוועדה ולכבד את הדיון אני מציע שנקבע דיון מהיר אצלנו ונעדכן.

יעקב טסלר: קיבלתי את המלצתך.

יעקב טסלר: תן לי כיוון כמה זמן בערך?

מורן גליקשטיין: אני מיד אחרי הדיון הזה אדבר עם יו"ר ועדת המכרזים אצלנו, אני אדבר עם אריאל רוזנברג שהיה פה שהוא במשרד הבינוי והשיכון, נדבר עם האגפים המשפטיים.

מורן גליקשטיין: אני מאוד מקווה ממש בימים הקרובים.

מורן גליקשטיין: זה נושא חשוב.

יעקב טסלר: תודה.

לידור לוי בונן: יש הסכמה ממשרד הבינוי והשיכון כמובן ואנחנו נשב ונדון על הנושא הזה.

לידור לוי בונן: גם על - - -רטרואקטיבי.

יעקב טסלר: תודה.

יעקב טסלר: שרית, את יודעת לומר לי, אם אנחנו כבר מדברים, במחיר למשתכן כמה שווקו עד היום, כמה התחילו בבניה, כמה סיימו?

יעקב טסלר: יש לך תמונת מצב לתת לנו?

שרית הוכברג: המספרים מולנו - - -

לידור לוי בונן: אנחנו יכולים לתת את המספרים בהערכה גסה.

לידור לוי בונן: כ-80,000 דירות שווקו במכרזי מחיר למשתכן לדיירי מחיר למשתכן.

לידור לוי בונן: יש מכרזים שיש בהם גם דירות לשוק החופשי, אז לדיירי מחיר למשתכן אנחנו מדברים על 80,000 דירות ששווקו, מתוכם יש לנו כ-75,000 זכאים זוכים, מתוכם כ-40,000 חתמו חוזה, ואנחנו מדברים על כ-200,000 זכאים שעד היום נרשמו לתכנית מחיר למשתכן.

שרית הוכברג: כמובן בכל הסדרות, א', ב' ו-ג'.

לידור לוי בונן: התכנית בהקשר הזה ממשיכה כי יש עוד דירות ומכרזים לשווק, יש לנו לעתים דירות שנותרות בפרויקטים שכעת בשיווק ואנחנו צופים שיהיה גידול במספרים ואנחנו צופים פני עתיד לתכנית של השר ליצמן, דיור במחיר מופחת.

יעקב טסלר: כולנו מקווים.

יעקב טסלר: תודה חברים.

מנחם פרל: אם אפשר, ככל שיתקיים דיון בזמן הקרוב, יהיה חשוב לשמוע מה המפרט ההלכתי הטכני שנדרש, כי זה מה שמשפיע על העלויות, אני בטוח ואני דובר בשם משמרת השבת, שאנחנו נשמח להיות שותפים, גם צומת וגם משמרת השבת, בדיון.

יעקב טסלר: אוקיי.

יעקב טסלר: קחו את זה לתשומת לבכם.

יעקב טסלר: הרב בייפוס, אני ברשותך רוצה להתמקד, שמעת את הדיון ואת העובדה שהחברים מבינים את חשיבות העניין.

יעקב טסלר: מה יש לך להוסיף?

אליהו בייפוס: רציתי לשתף את כל החברים בחוויה שחוויתי השבת.

אליהו בייפוס: הייתה לי יום הולדת של אמא שלי, 90.

אליהו בייפוס: הייתי צריך להתארח בדירה שמדי מים דיגיטליים לא סודרו שם.

אליהו בייפוס: זו אותה סיטואציה כמו משאבות, לכן אני משתף אתכם בחוויה.

אליהו בייפוס: למעשה לא יכולתי להשתמש במים אז הכנתי מים והבאתי ג'ריקן של 50 ליטר, הבאתי עוד כמה ג'ריקנים, פתחתי ברז קטן, היה לי למזלי שירותים ואמבטיה צמודים ועוד ברז, פתחתי ברז קטן שטפטף כל השבת לתוך הדלי שהתמלא לאט-לאט, ממנו שפכתי לשירותים.

אליהו בייפוס: אני משתף אתכם בחוויה שתבינו את הסיטואציה.

אליהו בייפוס: למזלי זה לא היה שני חדרים שהייתי צריך להעביר דלי בתוך דירה לא שלי, עד שמישהו בטעות סגר את הברז, אבל זה היה כבר סוף השבת אז הסתדרנו.

אליהו בייפוס: שתבינו, החוויה הזאת, יש כאן בעיה אמיתית קיומית.

אליהו בייפוס: אז שבת אחת היה אפשר להסתדר, למרות שלצערי התבלבלתי ופתחתי לרגע כי זה הרגל.

אליהו בייפוס: אבל באמת יש כאן בעיה שאנשים שנודע להם, והם מקפידים, הם פתאום צריכים לחיות כפי שתיארתי לכם בערך.

אליהו בייפוס: זו לא צורה של חיים.

אליהו בייפוס: יש כאן עניין של התחשבות, זה לא חומרה, תמיד תמצאו שיש רבנים שמקלים.

אליהו בייפוס: אבל יש הרבה רבנים שמחייבים את זה ואיש-איש לפי אמונתו ובאמונה הזאת יש הרבה רבנים - - -הרבה רבנים אוסרים את זה, וכמעט כל הרבנים אומרים שזה מהודר יותר ככה, אבל יש הרבה רבנים שעושים את זה גם - - - ובסיטואציה כמו שאני הייתי.

אליהו בייפוס: יש לנו קושי אמיתי קיומי.

אליהו בייפוס: אנחנו שמחים על שיתוף הפעולה ואני רואה שיש נכונות מכל משרדי הממשלה שאני מאמין שזה לטובה, כל האנשים כאן אנשים טובים מאוד שאני רואה שהם מעוניינים.

יעקב טסלר: אכן.

יעקב טסלר: בוא נקווה בע"ה שבקרוב נתבשר שמצאו פתרון לבעיה, גבם העכשווית - - -

קריאה: צריך לזכור ואני שוב אומר את זה, יש הרבה בניה פרטית, קבלנים פרטיים, אדמות פרטיות.

קריאה: זאת אומרת שלאותו יהודי שזה חשוב לו והוא הולך לקרקע פרטית, להבנתי אם רוצים לטפל בזה, המכלול הוא גם חקיקה.

קריאה: כי פלוני שקנה מקבלן פרטי וזה קרקע פרטית שלו, אתה גם צריך לפתור לו את הבעיה.

אליהו בייפוס: באמת היה ניסיון חקיקה, כמו שח"כ הזכיר, אני מקווה שהיא תצליח.

יעקב טסלר: מה ההבדל בקרקע פרטית?

יעקב טסלר: במה זה שונה?

אליהו ברוכי: הרי בקרקע פרטית אדם עושה לבד את החיבור למים אז הוא מזמין את השעון מהחברה.

אריאל כהן: לא על השעון, על המשאבה הוא מדבר.

אליהו ברוכי: אותו דבר.

אליהו ברוכי: אם הוא בונה לבד, אז הוא בונה לבד.

אליהו ברוכי: אני יכול להגיד לו איזה מפרט לשים?

אריאל כהן: אבל אם יש חוק של מעליות שבת זה חל עליו גם.

אריאל כהן: - - -

יעקב טסלר: אנחנו לקראת סיום.

יעקב טסלר: תודה כבוד הרב.

יעקב טסלר: ניצן דה פז בבקשה.

יעקב טסלר: אי אפשר לשמוע אותך, אבל אני רואה את העיניים שלך מדברות.

יעקב טסלר: הדבר מאוד חשוב, צריכים ליישם את הדברים, למצוא את הפתרון הכי מהר שאפשר.

יעקב טסלר: אנשים סובלים, לא יכולים לצאת מהבתים.

יעקב טסלר: מה עוד יש לך לומר?

יעקב טסלר: אם הוא כבר נמצא כאן הייתי רוצה לשמוע אותו.

ניצן דה פז: הרבה פוסקים התחילו להחמיר בסוגיית משאבות המים.

ניצן דה פז: ראיתי עשרה גדולי דור שהתחילו להחמיר בסוגיה הזאת.

ניצן דה פז: הרבה מורי צדק התחילו להחמיר.

ניצן דה פז: זה לא כזה פשוט, אבל הנקודה היא נוספת.

ניצן דה פז: אפילו אם נאמר שזה מותר, אני חושב שגם אדם צריך להתחשב באורחיו, יש כל מיני מצבים שאנשים עוברים דירה, משכירים דירה, צריך למצוא פתרון שהוא לכולם.

ניצן דה פז: וזה גם עובר פוסקים, שכשאדם מתארח אצל מישהו אחר, האורח נשאר עם ההלכות שלו, הוא לא מחויב להלכות של המארח.

ניצן דה פז: לכן צריך להתחשב פה גם בעניין של האורחים.

ניצן דה פז: יש נקודה נוספת, שברגע שמוצאים פתרון, צריך שיהיה פתרון טוב.

ניצן דה פז: הרבה גדולי דור דורשים שיהיה פתרון למהדרין, לא פתרון של מכון צומת.

ניצן דה פז: אז אדרבה, אם כבר מדברים - - -העלויות הוא בלאו הכי קטן, ללכת על פתרון מהדרין.

יעקב טסלר: תודה.

יעקב טסלר: אני רוצה להזכיר לך, תפקידי במקום שאני יושב הוא לא להחליט איזה פתרון, מי כן ומי לא.

יעקב טסלר: אני לא רב, משתדל לא לריב עם אף אחד, והכובע שלי הוא שליח ציבור, נציג ציבור, לראות איך האנשים האלה שרכשו או שירכשו את הדירות, שתהיה להם אפשרות להשתמש בדירה.

יעקב טסלר: לכן אני לא נכנס לפינה שהזכרת.

יעקב טסלר: תודה ניצן.

יעקב טסלר: אני מסכם את הישיבה.

יעקב טסלר: אני רוצה להודות לנציגי משרד השיכון ונציגי רמ"י שהיו איתנו, שמבינים את החשיבות של העניין.

יעקב טסלר: יש קשיים, אני לא מכיר פתרון שמגיע בלא קושי, ואם אין קושי לא היינו מתכנסים כאן.

יעקב טסלר: אבל ברגע שכולנו הבנו, כמו שאמרתי, שאין אלטרנטיבה, והיות שאין אלטרנטיבה אנחנו צריכים למצוא את הפתרון, גם עכשווי לראות איך אנחנו פותרים את זה.

יעקב טסלר: אני רוצה לציין, מה שאני שמעתי פה הייתי מודע אליו רק עכשיו, לקראת סיום הישיבה, שברגע שיש קבלן שרוצה לבצע את זה גם לא מאפשרים לו.

יעקב טסלר: ובעיני זה זועק לשמיים.

יעקב טסלר: אני לא מבקש ממשרד השיכון שיפתור את הבעיה, אני לא מבקש לשנות את המפרט.

יעקב טסלר: הוא רוצה לעשות את זה, ועל זה צריך בוודאי ובוודאי לתת הפתרון.

יעקב טסלר: ויש אנשים שלא מודעים לזה, והיות שאין לדבר אלטרנטיבה, זה חוצה מגזרים, זה לא חרדי ולא חילוני, זה עם ישראל, יהודים שומרי מסורת, שרוצים לגור בדירה ולהשתמש במים גם בשבת כמו בימות חול, ואני שמח על כך שאתם מתכוונים לעשות בהקדם ומיד דיון מהיר.

יעקב טסלר: כמובן שאני מבקש לשלוח אלינו את תוצאות הוועדה.

יעקב טסלר: אני רוצה לבקש שתאתרו את המסמך שאתם אומרים שהיה כבר דיון בוועדת מכרזים ודחו את זה, אני רוצה לראות את הנימוקים מדוע.

מורן גליקשטיין: רק למען הדיוק ברשותך, אני נציג רמ"י לא מכיר את הדיון, אני כמובן אדבר עם לידור ואנסה להבין במה מדובר.

מורן גליקשטיין: נקודה חשובה, אני גם לא מבין בהלכה מה מותר ומה אסור, כמה מותר ומה אסור, כמובן שנקיים דיון, אבל את המשמעויות ההלכתיות אני בוודאי לא יודע להגיד לכם.

יעקב טסלר: גם אני לא, אבל ברור שכשמגיעים להסכמה ולהחלטה שצריך להביא את הפתרון – איך להביא את הפתרון זה שלב שני, אבל אנחנו נמצאים כרגע בשלב ראשון.

יעקב טסלר: תודה רבה.

יעקב טסלר: הישיבה נעולה.